Witdoodshaaie bedrywig in KaapstadArgieffoto van ‘n witdoodshaai ter illustrasie Die Stad Kaapstad het swemmers en seegebruikers gewaarsku dat witdoodshaaie se kuslyn-bedrywighede tydens die lente- en somermaande toeneem. “Haaie word gewoonlik laat in Augustus regdeur tot April gewaar,” het Johan van der Merwe, burgemeesterskomiteelid vir energie, omgewing en ruimtelike beplanning, gesê. “Ons versoek veral branderplankryers om versigtig te wees in die gebied tussen Sunrise en Macassar-strand, aangesien navorsing bewys dat haaie veral hierdie tyd van die jaar bedrywig is.” Van der Merwe het gesê die stad doen alles in sy vermoë, saam met sy vennoot Shark Spotters, om die veiligheid van seegebruikers te verseker. “Ons doen ŉ beroep op lede van die gemeenskap om ook hul deel te doen, proaktief op te tree en in die eerste plek as hul eie ‘veiligheidsbeamptes’ op te tree.” Die Shark Spotters se inligtingsentrum, geleë by Muizenberg se Surfer’s Corner, is sewe dae van die week tussen 08:00 en 18:00 oop vir lede van die publiek. Die sentrum bied onder andere die jongste inligting oor haaie en mariene ekologie en basiese noodhulp. Shark Spotters sal ook by die volgende strande beskikbaar wees tussen Oktober 2016 tot April 2017: St James/Kalkbaai, Vishoek, Kogelbaai, Noordhoek, Clovelly, Glencairn en Monwabisi. Die organisasie sal ook op sosiale media gebruikers in kennis stel indien die haainette ontplooi is. Besoek ook Shark Spotters se webwerf, volg hulle op Twitter by @SharkSpotters en op Facebook. Lede van die publiek kan ook by Shark Spotters aanmeld indien hulle enige witdoodshaaie opmerk.